Na temelju članka 70. Zakona o odgoju i obrazovanju osnovnoj i srednjoj školi (NN br.87/08.,86/09., 92/10., 105/10., 90/11., 16/12., 86/12., 94/13., 152/14., 07/17., 68/18., 98/19., 64/20., 151/22., 155/23. i 156/23), a u svezi s člankom 17. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br.132/13.), članka 43. Zakona o zaštiti na radu (NN br. 71/14., 118/14., 154/14., 94/18., 96/18.), članka 2. stavka 1. točke 1., članka 5. i 6. Opće uredbe o zaštiti podataka (EU) 2016/679, te članka 53. Statuta I. gimnazije Osijek, a nakon prethodnog savjetovanja i suglasnosti sindikalnog povjerenika s ovlastima Radničkog vijeća o donošenju Pravilnika o video nadzoru, Školski odbor na sjednici održanoj dana 25. rujna 2025. godine donio je:

**PRAVILNIK O VIDEO NADZORU**

**Članak 1.**

(1) Ovim pravilnikom regulirano je prikupljanje, obrada i čuvanje osobnih podataka korištenjem

sustava video nadzora.

(2) I. gimnazija Osijek (u daljnjem tekstu: Škola) koristi sustav video nadzora u školi

na adresi J. J. Strossmayera 128 b, Osijek zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva, te imovine koja služi za pohranjivanje i obradu podataka.

(3) Poslodavac prikuplja osobne podatke korištenjem sustava video nadzora koji bilježi podatke

izgleda i kretanja osoba. Opseg prikupljanja i daljnja obrada podataka korištenjem sustava

video nadzora je ograničen na ispunjenje svrhe iz stavka 1.ovog članka.

(4) U svrhu iz stavka 1. ovog članka u obuhvatu sustava video nadzora je prostor koji se nalazi

neposredno oko Škole, vanjska igrališta, parkiralište, prednji i stražnji ulaz u Školu, hodnici u zgradi Škole (suteren, prizemlje i prvi kat ), te stubišta. Video nadzorom nisu pokriveni prostori učionica, kabineta, praktikuma, zbornice, školske knjižnice, ured stručnog suradnika pedagoga, ured stručnog suradnika psihologa, ured ispitne koordinatorice za državnu maturu, ured satničara, ured voditelja smjene, ured za pripremu materijala, soba za sastanke, ured satničara, prostor za informacije, ured ravnatelja Škole, ured tajništva, ured računovodstva računovodstva, prostor koji koristi pomoćno tehničko osoblje, dizalo, čajna kuhinja, sanitarni prostori za učenike i radnike škole.

(5) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(6) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

(1) Podaci prikupljeni korištenjem sustava video nadzora nalaze se na snimaču koji je zaključan u uredu ravnatelja Škole.

(2) Pristup podacima, odnosno uvid u sadržaj nastao korištenjem sustava video nadzora ima ravnatelj. Ravnatelj mu pristupa putem monitora u svom uredu i aplikacije na svom mobitelu.

(3) Pristup podacima, odnosno uvid u sadržaj nastao korištenjem sustava video nadzora, moguć je isključivo preko sigurnosne zaporke na udaljeni server kome pristup ima samo ravnatelj.

(4) Presnimavanje i pohrana sadržaja nastalog korištenjem sustava video nadzora na druge

medije, kao i daljnje korištenje istog, dopušteni su isključivo u slučajevima određenim

zakonom.

**Članak 3.**

(1) Podaci prikupljeni korištenjem sustava video nadzora čuvaju se najduže 3 mjeseca, a nakon proteka tog vremena podaci se brišu ili uništavaju na odgovarajući način.

(2) U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovoga članka.

(3) Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 4.**

(1) Ravnatelj Škole dužan je osigurati da se na vidnom mjestu pri ulasku u prostor, kao i

unutrašnjost prostorija, istakne obavijest da se prostor nadzire sustavom tehničke zaštite.

(2) Ravnatelj, kao ni bilo koja druga osoba, ne smije koristiti podatke o osobama prikupljene

sustavom tehničke zaštite izvan njihove zakonske namjene.

**Članak 5.**

Ovaj pravilnik stupa na snagu osmog dana od dana objave na oglasnoj ploči Škole.

Predsjednik Školskog odbora:

Željko Radnić, prof.

Ovaj pravilnik objavljen je dana 25. rujna 2025. godine i stupa na snagu dana 03. listopada 2025. godine.

KLASA: 011-03/25-02/

URBROJ:2158-37-01-25-01

Osijek, 25. rujna 2025.

Ravnatelj:

Ivan Čelebić, mag.educ.philol.germ.